[{"text_idx": "#000003", "text": "Arddangosfa \u2018Dwlu ar y Geiriau\u2019"}, {"text_idx": "#000006", "text": "Yn rhan olaf ei blogiau ar lwyfanniad enwog Efrog Newydd o Under Milk Wood, mae Katie yn adrodd hanes y perfformiad ei hun."}, {"text_idx": "#000007", "text": "Ar noson 13 Mai, roedd Dylan yn ymlacio yn Connecticut, ar o\u0302l rhoi darlleniad barddoniaeth llwyddiannus. Canodd y ffo\u0302n; Liz Reitell oedd yno. Roedd Dylan i fod yn o\u0302l yn Efrog Newydd drannoeth ar gyfer perfformiad cyntaf o Under Milk Wood yn The Poetry Center. Dim ond un broblem fach oedd \u2013 doedd y sgript ddim wedi\u2019i gorffen o hyd. Roedd Liz yn ffonio i gynnig hedfan i Connecticut i weithio ar y sgript gyda Dylan dros nos. Yn o\u0302l John Malcom Brinnin, yn Dylan Thomas in America, sicrhaodd Dylan hi y byddai\u2019n gweithio ar y sgript tan y wawr er mwyn ei gorffen ar amser."}, {"text_idx": "#000008", "text": "Cafodd Dylan noson gynnar, ond fore trannoeth, roedd ar ddi-hun gyda\u2019r wawr, yn ysgrifennu ar \u2018little pieces of scratchpaper\u2019. Daliodd ef a Brinnin y tre\u0302n i Efrog Newydd a pharhaodd Dylan i ysgrifennu, gan gwblhau \u2018whole new series of scenes\u2019 erbyn iddynt gyrraedd The Poetry Center. Fodd bynnag, doedd gan Under Milk Wood ddim diweddglo o hyd. Cawsant ymarfer cast yn y prynhawn ac yna, wedi\u2019i ddogfennu yn Portrait of Dylan, gan Rollie McKenna, aeth hi, Dylan, Liz a dau deipydd i\u2019w fflat ychydig flociau i ffwrdd o\u2019r Center, a pharhau i weithio. Gosodwyd bwrdd cardiau ar gyfer Dylan; byddai\u2019n ysgrifennu golygfa, byddai Liz yn darllen drosti ac yn argraffu unrhyw ddarnau annarllenadwy, yn eu rhoi i\u2019r teipyddion ac yn gwneud copi\u0308au i\u2019r actorion."}, {"text_idx": "#000009", "text": "Am ddeg munud wedi wyth, gyda\u2019r perfformiad yn dechrau am 8.40pm, roedd Brinnin a Liz Reitell yn argyhoeddedig y byddai\u2019n rhaid gohirio\u2019r sioe. Dywedon nhw hyn wrth Dylan. Ymatebodd Dylan fod hynny\u2019n \u2018annychmygol\u2019 ac, yn o\u0302l Brinnin, llwyddodd i \u2018ddyfeisio diweddglo posib\u2019 gyda munudau i\u2019w sbario. Nododd Rollie McKenna ei wyneb gwelw a sylweddolodd na allai \u2018fynd ar y llwyfan yn edrych fel yr oedd.\u2019 Fe\u2019i hanfonodd i\u2019r ystafell ymolchi i ymolchi ac eillio ac yna gorchuddiodd ei wyneb a\u0302 cholur a phowdr lliw haul. Dywedodd Liz Reitell, yn Dylan Remembered Volume Two, eu bod wedi llwyddo i gyrraedd y theatr am hanner awr wedi wyth. Nododd Brinnin fod rhai o\u2019r golygfeydd wedi\u2019u rhoi i\u2019r actorion wrth iddynt gymryd eu lle ar y llwyfan."}, {"text_idx": "#000010", "text": "Fel y disgrifiodd Rollie McKenna, roedd y set yn un syml gan ei bod yn gweddu i ddrama a fwriadwyd ar gyfer y radio, chwe sto\u0302l uchel wedi\u2019u gosod yn erbyn cefndir du, gyda darllenfa o flaen pob un. John Malcom Brinnin wnaeth y cyflwyniad ac yna, daeth y goleuadau i fyny ar bob actor wrth iddo siarad. Rhwng y chwech ohonynt, gwnaethant berfformio rolau pum deg pedwar o gymeriadau. Prif rolau Dylan oedd y Llais Cyntaf a\u2019r Parchedig Eli Jenkins."}, {"text_idx": "#000011", "text": "Mae\u2019n ffodus bod recordiad wedi\u2019i wneud o\u2019r perfformiad diolch i feicroffon a adawyd ar y llwyfan, gan mai hwn oedd yr unig recordiad sain o Dylan yn perfformio yn Under Milk Wood. Mae gallu clywed ymateb y gynulleidfa i\u2019r ddrama yn hynod ddiddorol \u2013 y distawrwydd yn ystod araith gyntaf y Llais Cyntaf, ac yna\u2019r chwerthin petrus wrth i Mog Edwards a Myfanwy Price gyfnewid eu negeseuon serch. Erbyn diwedd y perfformiad roedd y gynulleidfa\u2019n chwerthin yn agored ac yn frwd, roedd y cyfnewidiadau rhwng Mr Pugh a\u2019i wraig fel pe baent yn achosi digrifwch arbennig. Nid oedd yn ddarn gorffenedig \u2013 nid oedd Gweddi Hwyrol Eli Jenkins wedi ei hysgrifennu eto, er enghraifft, ond roedd ganddo ddiweddglo."}, {"text_idx": "#000012", "text": "Ar ddiwedd y perfformiad, pylodd y goleuadau a chofiodd Brinnin fod y \u2018mil o wylwyr yn eistedd fel petaent wedi\u2019u syfrdanu.\u2019 Fodd bynnag, pan ddaeth y goleuadau yn o\u0302l i fyny, dechreuodd y gymeradwyaeth a doedd dim arwydd y byddai\u2019n dod i ben. Cymerodd yr actorion bedwar ar ddeg o len-alwadau. Esboniodd Nancy Wickwire fod Dylan wedi gwrthod mynd allan ar ei ben ei hun, gan ei fod eisiau sicrhau eu bod i gyd yn derbyn y gymeradwyaeth, ei fod \u2018mor hael i bob un ohonom.\u2019 Fodd bynnag, ar o\u0302l dwyn tipyn o berswa\u0302d arno, ar yr bymthegfed len-alwad, camodd Dylan allan ar ei ben ei hun a phlygu ei ben. Yn o\u0302l Rollie McKenna \u2018Dim ond y rheini yn y rhesi cyntaf a allai weld y dagrau ar ei ruddiau\u2019 wrth iddo wneud hynny."}, {"text_idx": "#000015", "text": "Croeso i Ganolfan Dylan Thomas!\nRydym ar agor ar hyn o bryd rhwng 10am a 4.30pm, o ddydd Mercher i ddydd Sul. Mynediad am ddim.\ni sicrhau mai chi yw\u2019r cyntaf i gael y diweddaraf am yr arddangosfeydd, hwyl i\u2019r teulu dros hanner tymor a mwy!"}, {"text_idx": "#000016", "text": "Croeso i Ganolfan Dylan Thomas!"}]